**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Δ΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 12 Φεβρουαρίου 2019, ημέρα Τρίτη και ώρα 18.35΄, στην **Αίθουσα «Προέδρου Αθανασίου Κωνστ. Τσαλδάρη» (223) του Μεγάρου της Βουλής,** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία της Προέδρου αυτής, Χαράς Καφαντάρη, με θέμα ημερήσιας διάταξης: Επεξεργασία και εξέταση του σχεδίου νόμου του Υπουργείου Οικονομίας και Ανάπτυξης «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης του Κράτους του Κουβέιτ για την προώθηση και αμοιβαία προστασία των επενδύσεων και των Ρηματικών Διακοινώσεων σχετικά με τη διόρθωση του άρθρου 11 παράγραφος 2 του ελληνικού πρωτότυπου κειμένου».

Στη συνεδρίαση παρέστησαν ο Αντιπρόεδρος της Κυβέρνησης και Υπουργός Οικονομίας και Ανάπτυξης, κ. Ιωάννης Δραγασάκης, ο Αναπληρωτής Υπουργός Οικονομίας και Ανάπτυξης, κ. Στέργιος Πιτσιόρλας, ο Υφυπουργός Οικονομίας και Ανάπτυξης, κ. Ευστάθιος Γιαννακίδης, καθώς και αρμόδιοι υπηρεσιακοί παράγοντες.

Η Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Αποστόλου Ευάγγελος, Βράντζα Παναγιώτα, Γκαρά Αναστασία, Δημητριάδης Δημήτριος, Δρίτσας Θεόδωρος, Ζεϊμπέκ Χουσεΐν, Θεοπεφτάτου Αφροδίτη, Θεοφύλακτος Ιωάννης, Ιγγλέζη Αικατερίνη, Καματερός Ηλίας, Καραγιάννης Ιωάννης, Καρακώστα Εύη, Καραναστάσης Απόστολος, Κάτσης Μάριος, Καφαντάρη Χαρά, Τριανταφυλλίδης Αλέξανδρος, Μπαλωμενάκης Αντώνιος, Ξυδάκης Νικόλαος, Ουρσουζίδης Γεώργιος, Παπαδόπουλος Νικόλαος, Πρατσόλης Αναστάσιος, Σέλτσας Κωνσταντίνος, Σηφάκης Ιωάννης, Σιμορέλης Χρήστος, Σπαρτινός Κωνσταντίνος, Συρμαλένιος Νικόλαος, Τζάκρη Θεοδώρα, Τσιρώνης Ιωάννης, Αθανασίου Χαράλαμπος, Αντωνιάδης Ιωάννης, Αραμπατζή Φωτεινή, Δήμας Χρίστος, Κατσανιώτης Ανδρέας, Κόνσολας Εμμανουήλ, Μπακογιάννη Θεοδώρα (Ντόρα), Μπούρας Αθανάσιος, Παναγιωτόπουλος Νικόλαος, Πλακιωτάκης Ιωάννης, Στύλιος Γεώργιος, Αρβανιτίδης Γεώργιος, Κωνσταντινόπουλος Οδυσσέας, Τζελέπης Μιχαήλ, Ζαρούλια Ελένη, Παναγιώταρος Ηλίας, Σαχινίδης Ιωάννης, Βαρδαλής Αθανάσιος, Λαμπρούλης Γεώργιος, Δελής Ιωάννης, Γεωργιάδης Μάριος, Αμυράς Γεώργιος, Κατσίκης Κωνσταντίνος, Λαζαρίδης Γιώργος και Μίχος Νικόλαος.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Καλησπέρα. Συνεδριάζει η Διαρκής Επιτροπή Παραγωγής και Εμπορίου με θέμα ημερήσιας διάταξης: Επεξεργασία και εξέταση του σχεδίου νόμου του Υπουργείου Οικονομίας και Ανάπτυξης «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης του Κράτους του Κουβέιτ για την προώθηση και αμοιβαία προστασία των επενδύσεων και των Ρηματικών Διακοινώσεων σχετικά με τη διόρθωση του άρθρου 11 παράγραφος 2 του ελληνικού πρωτότυπου κειμένου».

Είναι παρόντες ο κ. Δραγασάκης, Αντιπρόεδρος της Κυβέρνησης και Υπουργός Οικονομίας και Ανάπτυξης, ο κ. Στέργιος Πιτσιόρλας, Αναπληρωτής Υπουργός Οικονομίας και Ανάπτυξης, ο κ. Ευστάθιος Γιαννακίδης, Υφυπουργός Οικονομίας και Ανάπτυξης, ο κ. Ηλίας Ξανθάκος, Γραμματέας του Υπουργείου, καθώς και άλλοι συνεργάτες.

Τον λόγο έχει ο κ. Σιμορέλης.

**ΧΡΗΣΤΟΣ ΣΙΜΟΡΕΛΗΣ (Εισηγητής του ΣΥ.ΡΙΖ.Α.):** Ευχαριστώ, κυρία Πρόεδρε. Κύριοι Υπουργοί, σήμερα συζητάμε την Κύρωση μιας Συμφωνίας που έγινε το 2014 με τη χώρα του Κουβέιτ που παρουσιάζει μεγάλο επενδυτικό ενδιαφέρον. Η σημερινή Επιτροπή έχει ως θέμα την Κύρωση της Συμφωνίας μεταξύ της Ελλάδας και του Κουβέιτ για την προώθηση και προστασία των επενδύσεων, καθώς και τη διόρθωση του άρθρου 11 παράγραφος 2 του ελληνικού πρωτότυπου κειμένου. Η συγκεκριμένη Συμφωνία υπεγράφη τον Ιούνιο του 2014, βασισμένη σε προηγούμενη εκτελεστική απόφαση της Κομισιόν για την ανάπτυξη και ενίσχυση των διμερών οικονομικών σχέσεων με τρίτες χώρες. Το Κουβέιτ αποτελεί μια χώρα με τεράστιο επενδυτικό ενδιαφέρον για τους Έλληνες. Παράλληλα, η χώρα μας, μετά από την έξοδο από την κρίση και τα μνημόνια, έχει ανάγκη από ξένες επενδύσεις που θα φέρουν νέες θέσεις εργασίας και θα επανεκκινήσουν την αγορά. Πιο συγκεκριμένα, συμφωνίες σαν και αυτή συμβάλουν στη δημιουργία ευνοϊκού επενδυτικού περιβάλλοντος για τις δύο χώρες και αποτελούν ένα επενδυτικό εργαλείο σε διεθνές επίπεδο. Με αυτή τη συμφωνία οι Έλληνες επενδυτές στο Κουβέιτ, αποκτούν νομική προστασία. Ταυτόχρονα, αποτελεί κίνητρο προσέλκυσης επενδύσεων από το Κράτος του Κουβέιτ στην Ελλάδα.

Η παρούσα Συμφωνία αποτελείται από το προοίμιο που θέτει τους στόχους για δημιουργία ευνοϊκών συνθηκών για την πραγματοποίηση επενδύσεων και ακολουθείται από 15 άρθρα. Η διάρκεια ισχύος της είναι 20 έτη. Στο πρώτο άρθρο δίνονται οι απαραίτητοι ορισμοί και αναλύονται οι έννοιες του «επενδυτή», της «επένδυσης» και των «εσόδων» της. Στη συνέχεια αναφέρονται οι όροι υποδοχής και προώθησης των επενδύσεων. Είναι σημαντικό, να τονίσουμε ότι κάθε κράτος υποχρεούται, ν’ ακολουθεί τη νομοθεσία του κράτους υποδοχής. Αυτό ισχύει τόσο για τις άδειες έγκρισης, όσο και για την πρόσληψη προσωπικού.

Έπειτα, γίνεται αναφορά στους όρους προστασίας των επενδύσεων και καθίσταται σαφές ότι κάθε μέρος πρέπει, να γνωρίζει εξαρχής τα δικαιώματα και τις υποχρεώσεις που έχει, για ν’ ασκήσει επιχειρηματική δράση στη χώρα. Μ’ αυτό τον τρόπο εξασφαλίζεται η ορθή και δίκαιη αντιμετώπιση των μερών της συμφωνίας.

Στα επόμενα άρθρα διασφαλίζονται οι όροι ισότητας μεταξύ ξένων και εγχώριων επιχειρήσεων. Ακόμη, προβλέπεται αποζημίωση για το ενδεχόμενο απαλλοτρίωσης ή εθνικοποίησης της επένδυσης σε περίπτωση που συντρέχουν λόγοι δημοσίου συμφέροντος. Μ’ αυτό τον τρόπο δημιουργείται κλίμα σταθερότητας και προστασίας της επένδυσης.

Επιπλέον, στο άρθρο 7 προβλέπεται η ελεύθερη μεταφορά κεφαλαίου σε νόμισμα ευρέως διαπραγματεύσιμο στις διεθνείς αγορές συναλλάγματος.

Να επισημάνω, επίσης, ότι η επίλυση διαφορών μεταξύ των δύο αντισυμβαλλομένων μερών γίνεται με φιλική διευθέτηση. Εάν τα ζητήματα δεν επιλυθούν σε διάστημα 6 μηνών, υπάρχει η δυνατότητα προσφυγής σε εθνικά δικαστήρια και στη διεθνή διαιτησία. Στη συμφωνία αναγράφεται σαφώς σε ποιους οργανισμούς μπορούν, να καταφύγουν τα αντισυμβαλλόμενα μέρη.

Στο άρθρο 11 ενσωματώνεται διόρθωση, που συμφωνήθηκε σε διπλωματικό επίπεδο έπειτα από ανταλλαγή ρηματικών διακοινώσεων. Έτσι, η παρούσα συμφωνία υπερισχύει έναντι προηγούμενων συμβάσεων ιδιωτικού δικαίου ως προς τον τρόπο επίλυσης διαφορών μεταξύ των αντισυμβαλλόμενων μερών.

Εν κατακλείδι, διμερείς συμφωνίες σαν κι αυτή, που αναφέρονται ρητά στο σεβασμό του νομικού πλαισίου της χώρας υποδοχής, μπορούν, ν’ αποτελέσουν σημαντικά αναπτυξιακά εργαλεία. Μάλιστα, μπορούν, να ενισχύσουν τη φιλία των δύο λαών. Η οικονομία του Κουβέιτ είναι ισχυρή, υπάρχει ενδιαφέρον για εισαγωγή κεφαλαίων στη χώρα μας και για επενδύσεις εκεί. Έτσι, προχωράμε σήμερα στην επικύρωση μιας συμφωνίας, που θα βοηθήσει την οικονομία της χώρας μας. Ευχαριστώ.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Εμείς ευχαριστούμε. Συνεχίζουμε τώρα με τον κ. Αντωνιάδη, Εισηγητή της Ν.Δ..

**ΙΩΑΝΝΗΣ ΑΝΤΩΝΙΑΔΗΣ (Εισηγητής της Ν.Δ.):** Κύριοι Υπουργοί, κύριοι συνάδελφοι, συζητάμε σήμερα την κύρωση της συμφωνίας μεταξύ Ελλάδας και Κουβέιτ για την προώθηση και προστασία επενδύσεων. Πριν μπω στην τοποθέτησή μου, ήθελα, να ζητήσω δύο-τρεις διευκρινίσεις σε κάποια άρθρα.

Ξεκινάω με το άρθρο 5. Το 1Α λέει ότι «δεν υπόκειται σε εθνικοποίηση, απαλλοτρίωση, αφαίρεση περιουσιακού στοιχείου». Τι εννοεί εδώ με το «περιουσιακού στοιχείου», κ. Υπουργέ; Στο 1Β λέει «η αποζημίωση αυτή ισούται με την τρέχουσα αξία της απαλλοτριωθείσας επένδυσης». Εννοεί και ακίνητο και εμπορικής; Στο ίδιο, επίσης, άρθρο στο 1Β στο τέλος λέει ότι «η αποζημίωση περιλαμβάνει τόκο με το ισχύον στην αγορά εμπορικό επιτόκιο». Δε θα ισχύσει αυτό, το οποίο χρησιμοποιεί το Δημόσιο το δικό του επιτόκιο; Δηλαδή, το εμπορικό; Στο τέλος του άρθρου 9 παράγραφος 10, επίσης, για να μη καθυστερώ το συμπτύσσω, έτσι όπως το καταλαβαίνω, εννοεί ότι μια επιχείρηση για την ίδια ζημιά μπορεί να πάρει αποζημίωση και από τον ιδιωτικό φορέα και από το κράτος, δηλαδή για μία ζημιά 1 δις €, ας πούμε, να πάρει 2 δις €. Ισχύει αυτό;

Ένα τελευταίο. Στο άρθρο 13 στο πεδίο εφαρμογής λέει «η παρούσα Συμφωνία εφαρμόζεται σε όλες τις επενδύσεις που έχουν πραγματοποιηθεί….» κ.λπ. κ.λπ. «…τόσο πριν όσο και μετά». Έχουμε κάποια εικόνα αυτή τη στιγμή περίπου τι τάξεως επενδύσεις έχουμε εμείς και τι το Κουβέιτ; Να δούμε, εν πάση περιπτώσει, εάν κερδίζουμε ή εάν χάνουμε. Αν είναι κάπου στα ίδια τότε εντάξει. Να έχουμε μια εικόνα.

Θα είμαι κι εγώ σύντομος. Την προηγούμενη κυβέρνηση του Αντώνη Σαμαρά υπέγραψε στις 12 Ιουνίου του 2014 στην Αθήνα την εν λόγω Συμφωνία για την προώθηση και αμοιβαία προστασία των επενδύσεων. Τέτοιες συμφωνίες αποδεικνύουν πως εκείνη την περίοδο το αρνητικό κλίμα για τη χώρα μας είχε αρχίσει να αντιστρέφεται και οι ξένοι επενδυτές άρχισαν να επανακτούν την εμπιστοσύνη προς την Ελλάδα, θεωρώντας την και πάλι ελκυστικό επενδυτικό προορισμό.

Θα ήθελα να αναφερθώ σε κάποια στοιχεία σχετικά με το Κουβέιτ για να καταλάβουμε όλοι και τα οφέλη αυτής της Συμφωνίας.

Το Κουβέιτ αποτελεί μια χώρα με πληθυσμό κάτι λιγότερο από 3 εκατ., κατά κεφαλήν εισόδημα περίπου 70.000, με πολύ υψηλούς ρυθμούς ανάπτυξης, με ανεργία η οποία κυμαίνεται κοντά στο 2% και πληθωρισμό κοντά στο 3%. Το εξωτερικό χρέος είναι λιγότερο από 7% και, βέβαια, το Κουβέιτ είναι η 4η πλουσιότερη οικονομία του κόσμου σε πετρέλαιο και το 6ο πλουσιότερο κράτος του κόσμου γενικότερα, με ένα Α.Ε.Π. το οποίο κυμαίνεται στα 170 δις. ή κάτι λιγότερο, ανάλογα με την τιμή του πετρελαίου, αφού είναι το κύριο προϊόν που το επηρεάζει.

Συνολικά έχουν υπογραφεί 12 συμφωνίες και μνημόνια μεταξύ Ελλάδας και Κουβέιτ για συνεργασία σε ένα ευρύ φάσμα δραστηριοτήτων.

Σύμφωνα με δηλώσεις κυβερνητικών πηγών στο Κουβέιτ η Ελλάδα αποτελεί ανερχόμενη επενδυτική ευκαιρία που προσελκύει το ενδιαφέρον τους, αλλά υπογραμμίζουν με έμφαση την επιθυμία τους να εργαστούν με έναν ελληνικό φορέα που θα έχει τη συνολική διαχείριση των επενδύσεων και θα χαρακτηρίζεται από συνέχεια, χωρίς να επηρεάζεται από πιθανές μελλοντικές αλλαγές αξιωματούχων σε κυβέρνηση και δημόσιους οργανισμούς. Βλέπουμε, λοιπόν, πως η σταθερότητα αποτελεί βασικό παράγοντα προσέλκυσης επενδύσεων στη χώρα.

Επιπροσθέτως, την περίοδο 2010 - 2012 το εμπορικό ισοζύγιο παρουσίασε αύξηση κατά 30%. Στην κορυφή του ενδιαφέροντος των Κουβεϊτιανών επενδυτών βρίσκεται η αγορά ακινήτων, καθώς, μάλιστα, τα τελευταία χρόνια οι τιμές έχουν υποχωρήσει σημαντικά. Οι Κουβεϊτιανοί, οι οποίοι πλέον απομακρύνονται από χώρες στις οποίες επένδυαν παραδοσιακά, όπως ο Λίβανος, η Συρία και η Αίγυπτος, τα τελευταία χρόνια έχουν αγοράσει 5.000 ακίνητα στην Κωνσταντινούπολη, αλλά πλέον κοιτάζουν στην Ελλάδα.

Η Ν.Δ. διακηρύσσει με κάθε ευκαιρία την αναγκαιότητα τόσο των ξένων επενδύσεων για την χώρα μας στα πλαίσια εισροής κεφαλαίων και της μείωσης της ανεργίας, όσο και της εξωστρέφειας που θα πρέπει να χαρακτηρίζει τις ελληνικές επιχειρήσεις προκειμένου να μπορέσουν να αναπτυχθούν.

Σ' αυτή τη λογική αντιμετωπίζουμε θετικά κάθε διακρατική συμφωνία, πόσο μάλλον τη συγκεκριμένη μ’ ένα κράτος από τα πλουσιότερα παγκοσμίως.

Ολοκληρώνω λέγοντας, ότι δική μας πεποίθηση είναι ότι τέτοιες συμφωνίες δεν θα πρέπει να έχουν μόνο τυπικό χαρακτήρα, θα πρέπει να ακολουθούνται από συγκεκριμένες δράσεις και πρωτοβουλίες από την πλευρά της πολιτείας, η αποτελεσματικότητα και η επιτυχία των οποίων θα πρέπει κάποια στιγμή να αξιολογείται, δηλαδή να αποτιμάται τι απέφερε στη χώρα μας, κατά πόσο βελτίωσε το επενδυτικό κλίμα και εάν χρειαστεί στο μέλλον να προχωρήσουμε σε επικαιροποίηση της συμφωνίας. Γενικότερα, η ελληνική επιχείρηση θέλει το κράτος δίπλα της και όχι απέναντι της.

Κυρία Πρόεδρε, είμαστε θετικοί στη συγκεκριμένη Κύρωση, απλώς έχουμε μια επιφύλαξη ως προς την Ολομέλεια, σχετικά με τυχόν τροπολογίες.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Εκφράζετε επιφύλαξη ή είστε θετικοί;

**ΙΩΑΝΝΗΣ ΑΝΤΩΝΙΑΔΗΣ (Εισηγητής της Νέας Δημοκρατίας):** Είμαστε θετικοί.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει ο κ. Κωνσταντινόπουλος.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑΣΟΚ – ΔΗΜΑΡ):** Στη σημερινή Κύρωση της Συμφωνίας έχει ένα ενδιαφέρον να ακούσεις τους προηγούμενους ομιλητές, τον μεν Εισηγητή του ΣΥΡΙΖΑ, ο οποίος λέει πόσο καλή ήταν η Συμφωνία και πόσο βοηθούσε τις επενδύσεις, που υπογράφηκε το 2014 - χαιρόμαστε γι' αυτό, δεν έλεγε τότε τα ίδια - αλλά και τον Εισηγητή της Αξιωματικής Αντιπολίτευσης, ο οποίος στην προσπάθεια να κερδίσει η Ν.Δ. το μερίδιο της ευθύνης λέει ότι το έκανε ο Αντώνης Σαμαράς.

Κύριε Υπουργέ, εάν γνωρίζετε, και το γνωρίζετε, όλη αυτή η διαδικασία με το Κουβέιτ ξεκίνησε το 2010, όταν τότε σύσσωμη η Αντιπολίτευση έλεγε για τους Υπουργούς, που πήγαιναν στο Κουβέιτ για τη διπλωματία με τα δολάρια και όλα αυτά.

Πού φτάσαμε σήμερα; Φτάσαμε όλοι να λέμε, ότι η οικονομική διπλωματία χρειάζεται, ότι η Συμφωνία, που οι προσπάθειες ξεκίνησαν το 2010, έγινε ουσιαστικά και μας αφορά όλους. Δεν έχει σημασία, εάν την έκανε το ΠΑ.ΣΟ.Κ., ο ΣΥΡΙΖΑ ή η Ν.Δ., το ουσιαστικό είναι ότι με αυτή τη χώρα έχουμε ενδιαφέρον να έχουμε οικονομικές συναλλαγές.

Η προστασία, όμως, των επενδύσεων από τις 12 Ιουνίου του 2014 μέχρι σήμερα, όσον αφορά στη συγκεκριμένη χώρα έχει και συγκεκριμένα αποτελέσματα. Εσείς τα ξέρετε καλύτερα, οι δύο μεγάλες επενδύσεις, οι οποίες ήταν από το Κουβέιτ, και διορθώστε με, δεν έφτασαν στο τέλος. Δεν έχει σημασία ποιος έχει την ευθύνη, θα ήταν καλό να μας ενημερώσετε.

**ΣΤΕΡΓΙΟΣ ΠΙΤΣΙΟΡΛΑΣ (Αναπληρωτής Υπουργός Οικονομίας και Ανάπτυξης):** Σε ποιες αναφέρεστε;

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑΣΟΚ – ΔΗΜΑΡ):** Στα νησιά του Ιονίου, ήταν και Κουβέιτ εκεί. Σας λέω, ότι αυτό που έχει ενδιαφέρον είναι αυτή τη στιγμή εμείς να δούμε, εάν ουσιαστικά μέσα από αυτή τη διαδικασία που καθυστέρησε τέσσερα ολόκληρα χρόνια για να έρθει στη Βουλή, χάθηκαν επενδύσεις. Ελπίζω να μην υπάρξουν άλλες καθυστερήσεις για κάτι που είναι το οξυγόνο της χώρας. Εμείς, χωρίς καμία επιφύλαξη ψηφίζουμε αυτή τη Συμφωνία.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει ο κ. Παναγιώταρος.

**ΗΛΙΑΣ ΠΑΝΑΓΙΩΤΑΡΟΣ (Ειδικός Αγορητής του Λαϊκού Συνδέσμου – Χρυσή Αυγή):** Η παρούσα Κύρωση, που είχε υπογραφεί τον Ιούνιο του 2014 με στόχο την προώθηση και την αμοιβαία προστασία των επενδύσεων, υπό το φως της εκτελεστικής απόφασης της Ευρωπαϊκής Επιτροπής, η οποία εκδόθηκε τον Αύγουστο του 2013, σύμφωνα με τον Κανονισμό 1219/2012, με μια πρώτη ανάγνωση φαίνεται ότι είναι μια Συμφωνία, που μπορεί να είναι επωφελής για την οικονομία της Ελλάδος, με δημιουργία επενδύσεων, ειδικά στην παρούσα δυσμενή οικονομική και κοινωνική συγκυρία. Είναι, όμως, έτσι ή τα κίνητρα και τα αποτελέσματα αυτής είναι διαφορετικά από ό,τι φαίνεται;

Εν προκειμένω όμως, τίθενται ζητήματα τα οποία δημιουργούν εύλογο προβληματισμό και ανησυχίες. Σε ανύποπτο χρόνο και κατά τη διάρκεια της επίσκεψής του στην Ελλάδα, στο πρόσφατο παρελθόν, ο αναπληρωτής Πρωθυπουργός και Υπουργός Εξωτερικών του Κουβέιτ, είχε δηλώσει ότι προσβλέπει να είναι η Ελλάδα ο επενδυτικός εταίρος του Κουβέιτ και μάλιστα αυτό αποτέλεσε την προσωπική επιλογή του εμίρη.

Επισήμανε ακόμη ότι κύριος στόχος είναι η αγορά ακινήτων, αφού οι τιμές πια έχουν υποχωρήσει, όπως χαρακτηριστικά δήλωσε. Με άλλα λόγια το Κουβέιτ εξέφρασε την επιθυμία του να γίνει μεριδιούχος της Ελλάδος, μιας Ελλάδος που σταδιακά έχει εξαπολύσει στους ξένους. Προχώρησε ένα βήμα παραπέρα και αντιλαμβανόμενος τι θα συμβεί με το λιμάνι του Πειραιά και τη Cosco προσέτρεξε να δηλώσει ότι η χώρα του διαθέτει τεχνογνωσία εξόρυξης και διύλισης πετρελαίου, προκειμένου να δείξει τη διάθεσή του και στον τομέα.

Όπως είναι γνωστό οι χώρες του κόλπου αποτελούν τα θεμέλια των ισλαμικών χρηματοοικονομικών οργανισμών. Έχουν τέσσερις από τις πέντε μεγαλύτερες ισλαμικές τράπεζες στον κόσμο και διατηρούν την υψηλότερη συγκέντρωση ισλαμικών καταθέσεων και κεφαλαίου λόγω του υψηλού εισοδήματος.

Αξίζει δε να σημειωθεί ότι τα κυρίαρχα επενδυτικά ταμεία των χωρών του Συμβουλίου Συνεργασίας του Κόλπου, τα οποία χρηματοδοτείται εξολοκλήρου από τα έσοδα από το πετρέλαιο και το φυσικό αέριο. Τα τελευταία πέντε χρόνια αναπτύσσονταν με ρυθμό 24% και εκτιμάται ότι διαχειρίζονται συνολικά πάνω από 1,1 τρισεκατομμύρια δολάρια, που ισοδυναμεί περίπου με το 40% των περιουσιακών στοιχείων που διαχειρίζονται τα κυρίαρχα επενδυτικά ταμεία παγκοσμίως. Από τα μεγαλύτερα κυρίαρχα επενδυτικά ταμεία στον κόσμο είναι το Kuwait Investment Authority του Κουβέιτ με παραπάνω από 200 δισεκατομμύρια δολάρια. Το κρίσιμο, λοιπόν, εδώ είναι κατά πόσον οι ισλαμικοί αυτοί τραπεζικοί όμιλοι που κατέχουν υψηλές θέσεις στην παγκόσμια κατάταξη, χρηματοδοτούν και ενθαρρύνουν την είσοδο και την κυριαρχία των ισλαμιστών στην Ευρώπη.

Πως είναι δυνατόν να έχουμε τεράστια εισροή μεταναστών από τα μουσουλμανικά κράτη στον ευρωπαϊκό χώρο, ροή που έχει αλλοιώσει που έχει αλλοίωση την εθνολογική σύσταση των ευρωπαϊκών χωρών και απειλεί με εξαφάνιση των ευρωπαϊκών λαών, όπως τους γνωρίζουμε. Την ίδια ώρα που τα ισλαμικά κράτη, με τα οποία - γιατί μοιάζουν οι προσφυγικοί λαοί - έχουν αφενός τεράστια οικονομική ευμάρεια, αφετέρου είναι ομοδοξοί τους, ενώ θα μπορούσαν οι υποτιθέμενες προσφυγικές ροές να επιλέξουν τα γειτονικά τους κράτη, επιλέγουν να διασχίσουν χιλιάδες χιλιόμετρα, να υποστούν κακουχίες χωρίς υποτίθεται οικονομική κάλυψη για να φτάσουν εν τέλει στην Ευρώπη, η οποία χειμάζεται οικονομικά, ενώ τα φιλικά κράτη προς αυτούς κατέχουν μέρος του παγκόσμιου πλούτου.

Αυτά και μόνο αποδεικνύουν το σχεδιασμό της μουσουλμανικής επιβολής στην Ευρώπη διαμέσου της Ελλάδος και μάλιστα χρηματοδοτούμενης από τις ισχυρές ισλαμικές τράπεζας μεταξύ των οποίων βρίσκονται και οι τραπεζικοί όμιλοι του Κουβέιτ. Η οποιαδήποτε συνεργασία, υπογράφει κύρωσης Συμφώνου ενθάρρυνσης των οικονομικών σχέσεων, προστασία επενδύσεων κ.λπ. υπακούν στη λογική της υπόταξης της πατρίδος μας σε ύποπτα οικονομικά συμφέροντα που κατευθύνονται από ισλαμιστικούς κύκλους. Δεν είναι άλλωστε καθόλου τυχαίο το γεγονός, ότι θα λειτουργήσει το τέμενος στο Βοτανικό, το αμέσως επόμενο χρονικό διάστημα.

Η τράπεζα από το Κουβέιτ, το Μπαχρέιν και τη Σαουδική Αραβία έχουν αγοράσει πλήθος μετοχών στις συμμετοχικές τράπεζες της Τουρκίας. Το Kuwait Finance House, το οποίο έχει αξιολογηθεί ως ο μεγαλύτερος ισλαμικός χρηματοοικονομικός οργανισμός παγκοσμίως κατέχει πλειοψηφική συμμετοχή στην Kuveyt Turk. Τα περιουσιακά στοιχεία της Kuveyt Turk στο του 2017 έφταναν τα 3,18 δισεκατομμύρια δολάρια, σύμφωνα με την Ένωση Τουρκικών Συμμετοχικών Τραπεζών. Στη λογική του απόλυτου ελέγχου και υποταγής της Ελλάδος, η οποία οικονομικά και επενδυτικά πάσχει και γι' αυτό επιλέγεται, άλλωστε, από το Κουβέιτ ως δήθεν ισότιμος επενδυτής, επιδιώκεται να κυρωθεί η κύρωση της παρούσης Συμφωνίας.

Εκτιμάτε ότι κουβετιανά μονοπώλια ενδιαφέρονται να επενδύσουν στην Ελλάδα σε τομείς όπως είναι η ενέργεια, οι οδικοί άξονες, ο τουρισμός, ο κλάδος των τροφίμων κ.α. σύμφωνα με τα δημοσιεύματα εστιάζουν σε δύο από τους επενδυτικούς φακέλους του ΤΑΙΠΕΔ. Ο πρώτος είναι η συμμετοχή στην πώληση του 35,5% των ΕΛ.ΠΕ.. Ο δεύτερος είναι η συμμετοχή στον διαγωνισμό για την τριακονταετή παραχώρηση της Εγνατίας Οδού και των κάθετων αξόνων της. Για δε τον τουρισμό το ενδιαφέρον τους εξειδικεύεται στην αγορά εκτάσεων ή και υπαρχουσών εγκαταστάσεων για την κατασκευή πολυτελών κατοικιών, οικοδομικών συγκροτημάτων και φυσικά ξενοδοχείων.

Για εμάς υπάρχει ένα ζήτημα εθνικής ευαισθησίας, δεδομένου ότι η κυβέρνηση του Κουβέιτ ως γνωστόν χρηματοδοτεί μουσουλμάνους εξτρεμιστές, μισθοφόρους κ.λπ.. Αυτή η κυβέρνηση μαζί με άλλες χρηματοδοτεί τους μισθοφόρους που σφάζουν τους εναπομείναντες χριστιανούς στη Συρία, όπως και στο παρελθόν είχαν χρηματοδοτήσει αυτούς που έσφαζαν τους Σέρβους στη Βόννη και μην ξεχνάμε και τη θέση του Κουβέιτ σε σχέση με την εισβολή των τούρκων το 1974 και με την ανακήρυξη του ψευδοκράτους του Ντενκτάς τη δεκαετία του 1980. Επίσης, δεν πρέπει να μας διαφεύγει το γεγονός, ότι το Κουβέιτ γενικότερα υπήρξε πάντα το μακρύ χέρι του αμερικανικού «παράγοντα» στην περιοχή με ό,τι αυτό συνεπάγεται στη διαμόρφωση κάποιων καταστάσεων στην ευρύτερη περιοχή, δεδομένου ότι οι Ηνωμένες Πολιτείες έχουν προτείνει τη δημιουργία αντιπυραυλικής ασπίδας που θα προστατεύει τα 6 κράτη του Συμβουλίου Συνεργασίας του Κόλπου.

Δεν πρέπει να ξεχνούμε το ενδεχόμενο ενοποίησης όλων αυτών των κρατών με το σχέδιο αμερικανικής εμπνεύσεως, προκειμένου, δήθεν, να αντιμετωπιστούν διάφοροι κίνδυνοι και απειλές, όπως, για παράδειγμα, το Ιράν. Πρόκειται για ένα υπερκράτος με ασύγκριτα μεγάλους οικονομικούς πόρους, καθώς επίσης και τα τελειότερα οπλικά συστήματα της δύσης.

Όλα αυτά μας προβληματίζουν για το τι μπορεί να συμβεί. Ας μην ξεχνάμε σε συνδυασμό με όλα αυτά την ευρύτερη οικονομική και στρατιωτική συνεργασία του Κουβέιτ με τους Τούρκους. Στις 9 και 10 Οκτωβρίου 2018, στο Κουβέιτ πραγματοποιήθηκαν οι συνεδριάσεις της Επιτροπής Στρατιωτικής Συνεργασίας Τουρκίας - Κουβέιτ, όπου και υπογράφηκε το κοινό σχέδιο αμυντικής συνεργασίας ανάμεσα στις δύο χώρες για το 2019, για την ενδυνάμωση στρατιωτικής συνεργασίας. Τα όσα καταγράφονται στην Αιτιολογική Έκθεση περί ενθάρρυνσης και προόδου συνεργασίας στον οικονομικό τομέα για την προστασία των επενδύσεων είναι άνευ πραγματικής βάσης και ουδόλως αποτυπώνουν τα πραγματικά κίνητρα του Κουβέιτ.

Με τις σκέψεις αυτές, καταψηφίζουμε. Ευχαριστώ.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει ο κ. Βαρδαλής.

**ΑΘΑΝΑΣΙΟΣ ΒΑΡΔΑΛΗΣ (Ειδικός Αγορητής του Κ.Κ.Ε.):** Ευχαριστώ, κυρία Πρόεδρε. Μόνο τον τίτλο της συμφωνίας να δει κανείς, μπορεί να καταλάβει τον σκοπό της, αλλά και γιατί όλοι σας και χωρίς επιφύλαξη, την ψηφίζετε, διεκδικώντας μάλιστα και την πατρότητα της. Τέτοιου είδους συμφωνίες είναι ενταγμένες στο γενικότερο στόχο που έχετε όλοι σας. Θεωρείτε ότι αποτελούν ένα ακόμη εργαλείο για τη βελτίωση του επενδυτικού κλίματος, την προσέλκυση επενδύσεων και αυτός είναι ο στόχος σας και αυτός είναι ο στόχος και της σημερινής κυβέρνησης. Θα έλεγα ότι όλοι σας γνωρίζετε πολύ καλά τον τρόπο λειτουργίας αυτής της οικονομίας, της καπιταλιστικής οικονομίας και τον στηρίζετε με κάθε τρόπο και μέσον. Γνωρίζετε ότι αν δεν έχουν κέρδος δεν έρχεται κανείς να επενδύσει και όχι μόνο αυτό, φεύγουν και οι επιχειρήσεις από εδώ, κυνηγώντας το κέρδος οπουδήποτε αλλού.

Γι' αυτό, την ανάπτυξη των διμερών οικονομικών σχέσεων με άλλες χώρες τις προσαρμόζετε ακριβώς σε αυτές τις ανάγκες, τις ανάγκες κερδοφορίας του κεφαλαίου, την προστασία του και τη δημιουργία προϋποθέσεων για να υπάρξει κερδοφορία. Αυτή τη λογική υπηρετεί και η συγκεκριμένη Συμφωνία με το Κουβέιτ. Προσφέρει, όπως λέτε, την πληρέστερη δυνατή προστασία των επενδύσεων, ακόμη και από απαλλοτριώσεις και εθνικοποιήσεις. Με τη Συμφωνία αυτή παραχωρείτε στους επενδυτές το καθεστώς της εθνικής μεταχείρισης και μεταχείρισης του μάλλον ευνοούμενου κράτους στις εγκατεστημένες επενδύσεις. Βεβαίως, παραχωρείτε και το δικαίωμα να βγάζουν ελεύθερα τα κέρδη τους στο εξωτερικό.

Με το ξέσπασμα της οικονομικής καπιταλιστικής κρίσης και στη χώρα μας, μιας κρίσης υπερσυσσώρευσης κεφαλαίων που δε μπορούσαν να βρουν κερδοφόρα διέξοδο, έπρεπε να δημιουργηθούν όλες εκείνες οι προϋποθέσεις, ώστε να δημιουργηθούν συνθήκες κερδοφορίας για τους επιχειρηματικούς ομίλους. Όλες οι κυβερνήσεις, εννιά χρόνια τώρα, με οδηγό τα τρία μνημόνια, την ίδια δουλειά έκαναν και τώρα, μαλώνετε μεταξύ σας ποιος έκανε καλύτερα αυτή τη δουλειά και ποιος μπορεί από εδώ και πέρα να υπηρετήσει με τον καλύτερο τρόπο ακριβώς αυτά τα συμφέροντα των επενδυτών.

Τι να πρωτοθυμηθεί κανείς; Τη μείωση του έμμεσου και άμεσου κόστους; Τις μεγάλες φοροαπαλλαγές και άλλες διευκολύνσεις προς το κεφάλαιο; Τις στοχευμένες - έτσι τις λέτε- παρεμβάσεις για τη ριζική βελτίωση του επιχειρηματικού περιβάλλοντος; Και τι δεν τάζετε στο κεφάλαιο, ανταγωνιζόμενοι μεταξύ σας, τόσο η Ν.Δ., όσο και η σημερινή κυβέρνηση; Απλοποίηση αδειοδότηση, προσιτό ενεργειακό κόστος, σύγχρονο φιλοεπενδυτικό, χωροταξικό και πολεοδομικό πλαίσιο, αξιοποίηση χρηματοδοτικών εργαλείων για την αναβάθμιση υποδομών που έχει ανάγκη το κεφάλαιο και ο κατάλογος δεν έχει τελειωμό.

Όλοι σας συμφωνείτε για το ποιες είναι οι ανάγκες του κεφαλαίου, τι χρειάζεται για να έχει κέρδη και παρόλα αυτά, δεν σας εμποδίζει να λέτε ότι υπάρχουν δύο κόσμοι που συγκρούονται. Η αλήθεια είναι ότι στον αστερισμό της δράσης του κεφαλαίου, δεν χωράνε συγκρούσεις. Όλοι σας συμφωνείτε για το τι ακριβώς πρέπει να γίνει. Να γιατί μειώνετε μισθούς και μεροκάματα, κάνετε λάστιχο το ωράριο, για να είναι μικρό το άμεσο κόστος και το κεφάλαιο. Να γιατί όλα αυτά τα χρόνια μειώνετε συντάξεις και κονδύλια για την υγεία, πρόνοια, παιδεία, για να μειώσετε το μέσο κόστος των επιχειρηματικών ομίλων και του κράτους τους.

Για τον ίδιο λόγο ιδιωτικοποιείτε κρατική περιουσία, για να βρουν κερδοφόρα διέξοδο τα συσσωρευμένα κεφάλαια.

Όταν δημιουργηθούν συνθήκες κατάλληλες για την ανάπτυξη της κερδοφορίας τότε θα τους μειώσετε και τη φορολογία.

Πόσες φορές άλλωστε σε αυτή την αίθουσα ακούσαμε τι ισχύει σε άλλες καπιταλιστικές χώρες - σε σχέση με τη φορολογία εννοώ - και ιδιαίτερα τις γειτονικές.

Αυτά δεν λέτε όλοι σας;

Να μειώσετε τη φορολογία του κεφαλαίου και μέσα από την ανάπτυξη του φορολογικού ανταγωνισμού στο τέλος το κεφάλαιο να μην πληρώνει και τίποτα.

Ας αναρωτηθούν, όμως, οι εργαζόμενοι και ο λαός, εάν δεν πληρώνει το κεφάλαιο φόρους σε ποιανού πλάτες αυτοί θα φορτώνονται; Άλλωστε η υπερφορολόγηση σας είναι απαραίτητη και για έναν ακόμα λόγο. Πρέπει να πιάνετε τα ματωμένα πλεονάσματα για να πληρωθούν τα δανεικά. Μας λέτε «ναι, αλλά θα έρθουν επενδυτές και δεν είναι κακό που θα βγάζουν κέρδη. Δεν είναι κακό που θα τα βγάζουν έξω ελεύθερα, γιατί από τα κέρδη τους αυτά θα πληρώνουν φόρους και έτσι θα έχει έσοδα στο κράτος, θα μπορεί να κάνει κοινωνική πολιτική και άρα θα ωφελούνται και οι εργαζόμενοι και ο λαός». Οι εργαζόμενοι όταν ακούν τέτοια παραμύθια να σκεφτούν το εξής. Ο καπιταλισμός είναι βάρβαρος σε κάθε εκδοχή του.

Η πολιτική μιας αστικής κυβέρνησης καθορίζεται από τις ανάγκες του κεφαλαίου και γι' αυτό είτε είναι κυβέρνηση ο ΣΥΡΙΖΑ είτε η Ν.Δ. τα μνημόνια θα προχωράνε και θα θωρακίζεται με κάθε τρόπο η κερδοφορία των επιχειρηματικών ομίλων.

Τέσσερα χρόνια τώρα και με κυβέρνηση ΣΥΡΙΖΑ αποδείχτηκε, ότι όσο κυριαρχούν στην οικονομία το κεφάλαιο και τα μονοπώλια η ζωή των εργαζομένων θα γίνεται χειρότερη, γιατί τα κέρδη που βγάζουν οι επιχειρηματικοί όμιλοι από τη δουλειά των εργατών τα μοιράζονται μεταξύ τους οι τράπεζες που δίνουν δάνεια στους επιχειρηματίες, το κράτος ένα μέρος και, βεβαίως, οι μέτοχοι αυτών των επιχειρήσεων.

Αυτοί θα βρουν τρόπο πώς θα τα μοιράσουν, να μην στενοχωριούνται οι εργαζόμενοι για αυτό . Αυτοί σας στενοχωριούνται για τα δικά τους τα προβλήματα.

Έτσι και αλλιώς το κέρδος το δικό τους είναι κλεμμένη δουλειά των εργαζομένων και δεν πρόκειται με κανένα τρόπο - το υπογραμμίζω αυτό - να τα γυρίσουν πίσω.

Εμείς μέσα από τη δράση μας σαν Κ.Κ.Ε. με τις προτάσεις μας προσπαθούμε να φωτίσουμε αυτόν τον δρόμο ανάπτυξης τον καπιταλιστικό ως τον πραγματικό αντίπαλο του λαού, να συγκρουστούμε με τα σχέδιά του, να συγκεντρώνουμε δυνάμεις για την αποφασιστική αναμέτρηση μαζί του.

Αγωνιζόμαστε, ώστε οι ίδιοι οι εργαζόμενοι να οργανώσουν την οικονομία με τέτοιο τρόπο που να λειτουργεί ικανοποιώντας τις δικές τους ανάγκες, τις ανάγκες του λαού και όχι την προστασία των κερδών των επιχειρηματικών ομίλων.

Για όλους τους παραπάνω λόγους εμείς καταψηφίζουμε τη συγκεκριμένη Συμφωνία μεταξύ Ελλάδας και Κουβέιτ που προωθεί και προστατεύει τις επενδύσεις εκατέρωθεν.

Ευχαριστώ, κυρία Πρόεδρε.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής)**: Το λόγο έχει ο κ. Γεωργιάδης.

**ΜΑΡΙΟΣ ΓΕΩΡΓΙΑΔΗΣ (Ειδικός Αγορητής της Ένωσης Κεντρώων)**: Ευχαριστώ, κυρία Πρόεδρε. Κύριε Αντιπρόεδρε της Κυβέρνησης, κύριοι Υπουργοί, κυρίες και κύριοι συνάδελφοι, γενικά, κατά κανόνα, κάθε διεθνή Συμφωνία για την προώθηση και την προστασία των αμοιβαίων επενδύσεων που υπογράφει η χώρα μας πρέπει να είναι ευπρόσδεκτη από όλους και καλοδεχούμενη.

Η Ένωση Κεντρώων έχει αναφερθεί πολλές φορές σε ανάγκη διεύρυνσης των επενδυτικών οριζόντων γενικότερα της Ελλάδος και σε άλλες χώρες πέραν από την Ε.Ε. και για λοιπούς επενδυτικούς γίγαντες, όπως είναι οι Η.Π.Α., η Ιαπωνία και η Κίνα.

Οι εμπειρίες που αποκτώνται από τέτοιου είδους συνεργασίες είναι πάρα πολύ σημαντικές και χρήσιμες, πολύ περισσότερο που στην περίπτωσή μας η αντισυμβαλλόμενη χώρα είναι το Κουβέιτ, η οποία, όπως γνωρίζουμε, εδώ και 65 χρόνια έχει ιδρύσει την «Investment Authority» που σήμερα αποτελεί τον πέμπτο μεγαλύτερο επενδυτικό βραχίονα παγκοσμίως με διαχειριζόμενα κεφάλαια, περίπου, 600 δις δολάρια και σημαντικές επενδύσεις στο εσωτερικό της χώρας, αλλά και στο εξωτερικό.

Ο επαγγελματισμός που έχει επιδείξει το εν λόγω fund είναι μοναδικός, γιατί πέρα από μεσομακροπρόθεσμες επενδύσεις φροντίζουν με κάθε λεπτομέρεια όχι μόνο την αποθησαύριση ποσοστού από τα πετρελαϊκά έσοδα, αλλά και για τις γενιές μέσω ενός ειδικού ταμείου. Σχετικά με τις ρηματικές διακοινώσεις σε ό,τι έχει να κάνει με τη διόρθωση του άρθρου 11 του ελληνικού πρωτότυπου κειμένου για την προτεινόμενη διαγραφή της παραγράφου 2, πραγματικά έχω την εντύπωση, ότι τέτοια γκάφα ολκής ούτε από παιδιά δεν θα μπορούσαμε να περιμένουμε. Διαπιστώθηκε με κάθε επισημότητα, ότι ως χώρα έχουμε εκτεθεί διεθνώς.

Είναι άξιο ερεύνης το πώς παρεισέφρησε ολόκληρη πρόταση χωρίς να γίνει αντιληπτό από κανέναν, από συμβούλους, από τους ίδιους τους Υπουργούς, από όσους ολοκλήρωσαν την εν λόγω Συμφωνία το 2014, τη στιγμή που μάλιστα αυτή η Συμφωνία υπογράφηκε στην Αθήνα, άρα είχε και άμεση διάθεση όλο το Υπουργείο για την οποιαδήποτε γραφειοκρατία και όλος ο μηχανισμός του Υπουργείου Εξωτερικών να λειτουργήσει και να αποσοβηθεί όλο αυτό το λάθος.

Βέβαια, αυτό δεν είναι το μεγαλύτερο πρόβλημα της χώρας, γενικότερα, στο τι έχει να κάνει με τις επενδύσεις. Το γνωρίζουμε πάρα πολύ καλά. Γιατί η Ελλάδα, από το 2015 και μετά πάσχει από σοβαρή έλλειψη ανάληψης επενδυτικών πρωτοβουλιών και από αναποτελεσματική αναζήτηση ιδιωτικών επενδύσεων. Ουσιαστικά, καμία άρση εμποδίων σε επενδύσεις δεν έχει γίνει τα τελευταία χρόνια, ούτε και κάποιος έχει ασχοληθεί σοβαρά με τη δημιουργία ενός φιλοεπενδυτικού περιβάλλοντος. Και είναι αλήθεια, βέβαια, ότι προς αναζήτηση επενδυτών έχουν γίνει δύο, τρεις υπερατλαντικές αποστολές στις Ηνωμένες Πολιτείες Αμερικής, σε ανώτατο επίπεδο μάλιστα, με τη συμμετοχή ακόμη και του Πρωθυπουργού, χωρίς όμως το παραμικρό αποτέλεσμα, πέρα από κάποιο απίθανο φαν, με το οποίο για σχεδόν 12 μήνες οι κυβερνώντες μας διαπραγματεύονταν την εξαγορά της Εθνικής Ασφαλιστικής.

Τα τέσσερα τελευταία χρόνια πραγματικά η Κυβέρνηση, όχι μόνο δεν επενδύει η ίδια, όχι μόνο δεν προσελκύει επενδυτές, αλλά αντίθετα, απωθεί κάθε είδους επενδυτικής προσπάθειας. Πέρα από το Πρόγραμμα Δημοσίων Επενδύσεων, που επί κυβέρνησης ΣΥΡΙΖΑ σταθερά και χρόνο με το χρόνο μειώνεται, όλοι γνωρίζουμε ότι και οι ιδιωτικές επενδύσεις δύσκολα πραγματοποιούνται στην Ελλάδα, όσο και η συγκεκριμένη κυβέρνηση στην εξουσία. Και δεν πραγματοποιούνται, όχι γιατί δεν υπάρχουν ευκαιρίες. Το αντίθετο μάλιστα.

Αλλά γιατί και εγχώρια και διεθνώς, μεσαίοι και μεγάλοι επενδυτικοί όμιλοι δεν ανέχονται τον τρόπο αντιμετώπισής τους. Έχουμε την ποινικοποίηση του επιχειρείν, έχουμε υψηλή φορολογία, έχουμε συνεχείς αλλαγές στη νομοθεσία, έχουμε έλλειψη κινήτρων, έχουμε το τέρας της γραφειοκρατίας να μεσουρανεί, τις πολυετείς αναβολές και κυρίως, τις μόνιμες αριστερόστροφες ιδεολογικές αγκυλώσεις της κυβέρνησης ΣΥΡΙΖΑ, με τις οποίες μόνιμα αξιολογεί τους υποψήφιους επενδυτές και γενικά τις επενδύσεις. Τρανταχτά παραδείγματα είναι η επένδυση εξόρυξης χρυσού στη Χαλκιδική και η τεράστια επένδυση στο Ελληνικό. Όλοι θυμόμαστε, ότι στέλεχος του Υπουργείου Περιβάλλοντος, ένας δασάρχης, μετά από 60 χρόνια λειτουργίας της έκτασης ως αεροδρόμιο, ανακάλυψε ότι εκεί ακριβώς υπήρχαν δάση και χορτολιβάδια, καθυστερώντας την έναρξη του έργου για κάνα δύο χρόνια.

Άλλο παράδειγμα υπάρχει και στον τομέα ενέργειας. Ο περίφημος διαγωνισμός για την πώληση των λιγνιτικών μονάδων Μελίτης και Μεγαλόπολης, αρχικά είχε προγραμματιστεί να ολοκληρωθεί πέρσι τον Ιούνιο, κατόπιν πήγε τον Οκτώβριο, στη συνέχεια στις 15 Ιανουαρίου φέτος και πριν λίγες ημέρες κηρύχτηκε άγονος, με συνέπειες που, δυστυχώς, θα φανούν στο άμεσο μέλλον. Εμείς, ως Ένωση Κεντρώων, επανειλημμένως έχουμε στηλιτεύσει αυτήν την απαράδεκτη στάση της Κυβέρνησης, που και καθυστερεί την έναρξη της αναπτυξιακής πορείας της χώρας μας και στερεί από τους πολίτες την όποια βελτίωση στην καθημερινότητά τους.

Συμπερασματικά και για να μην αλλάζουν στάση οι μεγάλοι επενδυτικοί οίκοι και όχι μόνο να μην μας αντιμετωπίζουν με τον ίδιο τρόπο, φαίνεται ότι, ή οι όποιες μεταρρυθμίσεις έχουν γίνει με τα μνημόνια δεν ήταν οι κατάλληλες, ή δεν έχουν εφαρμοστεί στο τέλος της ημέρας σωστά. Ίσως συμβάλλει κάπως στην αλλαγή της νοοτροπίας η κύρωση αυτής της Συμφωνίας, αν και ενόψει εκλογών, ήδη τα πάντα έχουν παραλύσει και παρά το παιδαριώδες λάθος, το οποίο προανέφερα και όλα τα παραπάνω, εμείς θα υπερψηφίσουμε την εν λόγω Κύρωση και θα κρατήσουμε μια επιφύλαξη να τοποθετηθούμε στην Ολομέλεια, μόνο για την περίπτωση που κατατεθούν κάποιες τροπολογίες της τελευταίας στιγμής. Ευχαριστώ πολύ.

Στο σημείο αυτό, η Πρόεδρος της Επιτροπής προχώρησε στη β΄ ανάγνωση του καταλόγου των μελών της Επιτροπής, Παρόντες ήταν οι Βουλευτές κ.κ.: Αποστόλου Ευάγγελος, Βράντζα Παναγιώτα, Γκαρά Αναστασία, Δημητριάδης Δημήτριος, Δρίτσας Θεόδωρος, Ζεϊμπέκ Χουσεΐν, Θεοπεφτάτου Αφροδίτη, Θεοφύλακτος Ιωάννης, Ιγγλέζη Αικατερίνη, Καματερός Ηλίας, Καραγιάννης Ιωάννης, Καρακώστα Εύη, Καραναστάσης Απόστολος, Κάτσης Μάριος, Καφαντάρη Χαρά, Τριανταφυλλίδης Αλέξανδρος, Μπαλωμενάκης Αντώνιος, Ξυδάκης Νικόλαος, Ουρσουζίδης Γεώργιος, Παπαδόπουλος Νικόλαος, Πρατσόλης Αναστάσιος, Σέλτσας Κωνσταντίνος, Σηφάκης Ιωάννης, Σιμορέλης Χρήστος, Σπαρτινός Κωνσταντίνος, Συρμαλένιος Νικόλαος, Τζάκρη Θεοδώρα, Τσιρώνης Ιωάννης, Αθανασίου Χαράλαμπος, Αντωνιάδης Ιωάννης, Αραμπατζή Φωτεινή, Δήμας Χρίστος, Κατσανιώτης Ανδρέας, Κόνσολας Εμμανουήλ, Μπακογιάννη Θεοδώρα (Ντόρα), Μπούρας Αθανάσιος, Παναγιωτόπουλος Νικόλαος, Πλακιωτάκης Ιωάννης, Στύλιος Γεώργιος, Αρβανιτίδης Γεώργιος, Κωνσταντινόπουλος Οδυσσέας, Τζελέπης Μιχαήλ, Ζαρούλια Ελένη, Παναγιώταρος Ηλίας, Σαχινίδης Ιωάννης, Βαρδαλής Αθανάσιος, Λαμπρούλης Γεώργιος, Δελής Ιωάννης, Γεωργιάδης Μάριος, Αμυράς Γεώργιος, Κατσίκης Κωνσταντίνος, Λαζαρίδης Γιώργος και Μίχος Νικόλαος.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Ευχαριστούμε τον κ. Γεωργιάδη. Το λόγο έχει ο κ. Παπαδόπουλος.

**ΝΙΚΟΛΑΟΣ ΠΑΠΑΔΟΠΟΥΛΟΣ:** Ευχαριστώ κυρία Πρόεδρε. Ερχόμαστε εδώ για να συζητήσουμε μια Κύρωση και αντί να μιλήσουμε για την Κύρωση λέμε όλο το πολιτικό επίδικο. Ο καθένας, βάζει ζητήματα τα οποία μπορεί να τα βάλει οπουδήποτε αλλού. Ειδικά ο συνάδελφος από το Κ.Κ.Ε. μας έκανε μια ανάλυση για τον καπιταλισμό. Τον ευχαριστούμε πάρα πολύ.

Εν πάση περιπτώσει, εδώ όταν συζητάμε για κάποιες Συμβάσεις, ξέρουμε πολύ καλά τι συγκεκριμένα παίζεται. Ο δε συνάδελφος από την Ένωση Κεντρώων μας έκανε ένα ωραίο μάθημα δεξιάς αντίληψης. Άρα και αυτός παίρνει στασίδι για να κάνει μεταγραφή. Όταν συζητάμε μια κύρωση και μπαίνει όλο το πολιτικό επίδικο, εν πάση περιπτώσει να συζητάμε σε αυτό που ερχόμαστε να κουβεντιάσουμε.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Ο κ. Πιτσιόρλας έχει το λόγο.

**ΣΤΕΡΓΙΟΣ ΠΙΤΣΙΟΡΛΑΣ (Αναπληρωτής Υπουργός Οικονομίας και Ανάπτυξης):** Κυρία Πρόεδρε, να πω κάτι γι’ αυτά που είπε ο κ. Κωνσταντινόπουλος, ο οποίος έφυγε τώρα, αλλά θα τα πω για τα πρακτικά. Αναφέρθηκε σε διάφορες επενδύσεις και μάλιστα αναφέρθηκε και σε συγκεκριμένες επενδύσεις στα νησιά του Ιονίου. Αυτό ήταν λάθος. Το Κατάρ ενδιαφέρθηκε για επενδύσεις στο Ιόνιο. Το Κουβέιτ στο μόνο μεγάλο project που συμμετείχε ήταν το project του Αστέρα Βουλιαγμένης. Το έργο αυτό έχει ολοκληρωθεί, σε ένα μήνα-δύο θα ανοίξει, όμως όταν ήρθαμε ήρθε η παρούσα κυβέρνηση στην εξουσία βρήκαμε το έργο του Αστέρα κολλημένο, διότι η προηγούμενη κυβέρνηση είχε συμφωνήσει σε ένα σχέδιο, το οποίο προέβλεπε την κατασκευή 100 βιλών στον Αστέρα Βουλιαγμένης και το είχε απορρίψει αυτό το σχέδιο το ΣτΕ. Επί της παρούσας κυβέρνησης επαναδιαπραγματευθήκαμε το σύνολο αυτού του σχεδίου και τώρα υλοποιείται.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Ο κ. Δραγασάκης έχει το λόγο.

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης και Υπουργός Οικονομίας και Ανάπτυξης):** Κυρία Πρόεδρε,ορισμένες πληροφορίες θέλω να δώσω και να απαντήσω σε ορισμένα σχόλια που έγιναν.

Κατ’ αρχήν δεν είναι κάτι το πρωτότυπο αυτή η συμφωνία. Είναι ένας τύπος συμφωνιών προώθησης και αμοιβαίας προστασίας επενδύσεων. Έχουμε υπογράψει με πολλές χώρες τέτοιες συμφωνίες και αυτή είναι μία από αυτές. Εντάσσεται πάντως βεβαία και αυτή συμφωνία εντάσσεται στην στρατηγική για την τόνωση των επενδύσεων εγχώριων, αλλά και προσέλκυση ξένων επενδύσεων.

Απαντώντας στον κύριο Γεωργιάδη, θα πω κάτι παρακάτω. Το μεγαλύτερο εμπόδιο για τις επενδύσεις, ειδικά τις ξένες, τις μεγάλες, είναι το country risk, είναι ο κίνδυνος της χώρας. Κακά τα ψέματα. Αυτό δεν είναι τόσο ορατό, αλλά όταν ένας επενδυτής κοιτάει σε ποια χώρα θα πάει, το πρώτο που κοιτάει είναι τι ρίσκο αναλαμβάνει και ανάλογα αυτό το τιμολογεί. Όταν λοιπόν μία χώρα έχει υψηλό ρίσκο, σημαίνει ότι θα έρθει κάποιος εδώ διεκδικώντας όχι μόνο κέρδη που είπε ο εκπρόσωπος του ΚΚΕ, υπερκέρδη -διαφορετικά δεν θα έρθει- και σε αυτή την κατεύθυνση κανείς δεν μπορεί να αρνηθεί ότι η ολοκλήρωση του προγράμματος, η έξοδος, δηλαδή, από τα μνημόνια, η σταθερότητα η οικονομική και η ανάκαμψη που έχουμε πετύχει, η βαθμιαία μείωση της ανεργίας, η ισχυρή δημοσιονομική θέση της χώρας και η θωράκιση της με συναλλαγματικά αποθέματα, όλοι αυτοί οι παράγοντες συνέβαλαν ούτως ώστε να βγούμε στις αγορές με πενταετές ομόλογο, με ικανοποιητικό για τα δεδομένα της χώρας επιτόκιο, επιτόκιο αντίστοιχο με αυτό που δανειζόμαστε πριν την κρίση, με ποιοτικούς επενδυτές -89% ήταν ξένοι αυτοί που το αγόρασαν το ομόλογο- και επομένως, από αυτή την άποψη είμαστε στην κατεύθυνση να μειώσουμε, όπως είπα, το βασικό εμπόδιο ή ένα από τα βασικά εμπόδια για τις ξένες επενδύσεις.

Από και πέρα η Κυβέρνηση εφαρμόζει μία συνεπή πολιτική, την οποία βέβαια οι αντιπολιτεύσεις δεν έχουν το πολιτικό θάρρος να αναγνωρίσουν και είχα και οδυνηρή εμπειρία πρόσφατα, όταν επιχείρησα να πω μερικές αλήθειες σε μία αντίστοιχη αίθουσα.

Αυτό είναι δικό σας θέμα. Εγώ θα θυμίσω τι κάνουμε για τη βελτίωση του επενδυτικού κλίματος. Πρώτον, αλλάζουμε ριζικά το αδειοδοτικό καθεστώς. Πριν για να πάρει κάποιος μία άδεια να κάνει μία επένδυση ή να ανοίξει μία επιχείρηση, πρώτα έπρεπε να πάρει του κόσμου τις άδειες και μετά να λειτουργήσει η επιχείρηση. Αυτό έχει ανατραπεί. Η επιχείρηση ανοίγει, γνωστοποιείται ότι άνοιξε, αρχίζει να λειτουργεί και μετά ακολουθεί ο έλεγχος. Είναι ένα πρόγραμμα που άρχισε από πρόπερσι να υλοποιείται. Έχουμε υπερβεί το 30% και προβλέπουμε να καλυφθούν όλοι οι κλάδοι, διότι πάει βαθμιαία η εφαρμογή του προγράμματος αυτού.

Δεύτερον, δημιουργούμε ένα νέο καθεστώς λειτουργίας των επιχειρήσεων και εποπτείας του βασισμένο στην ψηφιακή τεχνολογία με στόχο την απλούστευση των διαδικασιών και τη μείωση του κόστους της γραφειοκρατίας. Από έρευνες που έχουν γίνει προκύπτει, ότι το μεγαλύτερο πρόβλημα που επικαλούνται οι ίδιες οι επιχειρήσεις -ιδίως οι μικρομεσαίες- δεν είναι τόσο η φορολογία -που και αυτή είναι ένα πρόβλημα- είναι η γραφειοκρατία. Ήδη έχουμε επιτύχει την ίδρυση μονοπρόσωπων επιχειρήσεων με ψηφιακό τρόπο, δηλαδή σε λίγα λεπτά αυτό το πρόγραμμα επεκτείνεται και σε λίγο εντός μηνών όλες οι μορφές επιχειρήσεων θα μπορούν να ιδρύονται ψηφιακά. Αυτό το επεκτείνουμε και στην εποπτεία και σε άλλες πλευρές της λειτουργίας των επιχειρήσεων. Με αυτό τον τρόπο βελτιώνουμε το επιχειρηματικό περιβάλλον.

Τρίτον, καλύπτουμε ελλείμματα δεκαετιών προωθώντας μια σειρά θεσμικές αλλαγές, οι οποίες είναι αναγκαίες για τη λειτουργία της κοινωνίας, αλλά και ειδικά των επενδύσεων. Κτηματολόγιο, δασικοί χάρτες, χάραξη αιγιαλού, μεταφορά επιχειρήσεων από άτυπες συγκεντρώσεις σε οργανωμένες υποδομές.

Σκεφτείτε μια χώρα τρίτη - ας μην μιλήσουμε για την Ελλάδα - η οποία δεν έχει κτηματολόγιο, άρα, υπάρχει ασάφεια δικαίου ως προς τις ιδιοκτησίες. Δεν ξέρει που είναι τα δάση και που δεν είναι τα δάση -επειδή μιλήσατε και για ελληνικό- δεν ξέρουμε πού είναι η θάλασσα, που είναι ο αιγιαλός, που μπορείς να χτίσεις, που δεν μπορείς να χτίσεις, χωροταξικά και λέμε, ότι αυτή η χώρα δεν έχει –λέει- επενδύσεις και πρέπει να μειώσουμε τους μισθούς για να φέρουμε επενδύσεις.

Τέταρτον, αλλάξαμε τον αναπτυξιακό νόμο, του δώσαμε υπόσταση, διότι πριν ήταν αποθήκη σχεδίων χωρίς δυνατότητα χρηματοδότησης -και ακόμα ταλαιπωρείται κόσμος και το Υπουργείο από αυτά- τώρα έχουμε αναπτυξιακό νόμο ο οποίος λειτουργεί.

Πέμπτον, δημιουργούμε ένα νέο νόμο για τις στρατηγικές επενδύσεις -την επόμενη εβδομάδα θα κατατεθεί στη Γραμματεία της Κυβέρνησης- και ελπίζω να έλθει σύντομα στην Ολομέλεια για να τους ζητήσουμε. Το έχουμε συζητήσει με τους φορείς, αλλά να το συζητήσουμε και μεταξύ μας, γιατί θέλουμε ακριβώς να δώσουμε δυνατότητες για τις στρατηγικές επενδύσεις, όχι μόνο στον τουρισμό που πάνε πολύ καλά, αλλά και σε άλλους κλάδους βιομηχανικούς κ.λ.π.

Έκτον, δημιουργούμε και βελτιώνουμε διαρκώς ειδικά καθεστώτα π.χ. αν μια πολυεθνική θέλει να φέρει στην Ελλάδα ένα ερευνητικό κέντρο, όπως η TESLA έφερε μία μονάδα εδώ ή τα λογιστήρια τους. Δημιουργούμε ειδικές συνθήκες που να ευνοούμε αυτές τις επενδύσεις.

Παραγωγές κινηματογράφου. Και σε αυτό ως Κυβέρνηση και ως Υπουργείο Οικονομίας είμαστε ανοικτοί, διότι ακριβώς σε αυτές τις περιπτώσεις πρέπει να δεις ειδικά κίνητρα, αυτά με τη χρυσή βίζα -που δεν είναι στρατηγικές επενδύσεις- αλλά σε αυτή τη φάση που είμαστε και αυτές βοηθάνε.

Βέβαια, το μεγάλο μετά κεφάλαιο ότι δημιουργούμε μια σειρά από εργαλεία χρηματοδότησης προσανατολισμένο ακριβώς σε επενδύσεις –τα είχα αναφέρει μια άλλη φορά στην Ολομέλεια- είναι περίπου 54 εργαλεία με χρηματοδοτικό χαρακτήρα και τώρα μάλιστα έχει βγει μια δέσμη προκηρύξεων από το ΤΑΝΕΟ που προσπαθούμε να προσελκύσουμε και ιδιωτικά κεφάλαια, ούτως ώστε να δημιουργηθούν ειδικά ταμεία, τα οποία θα επενδύουν, θα χρηματοδοτούν επενδύσεις.

Άρα, είναι εντελώς άδικος και λανθασμένος, ο ισχυρισμός που μηδενίζει αυτές προσπάθειες που γίνονται χωρίς να σημαίνει, ότι δεν υπάρχουν και πολλά τα οποία πρέπει να κάνουμε. Ανάμεσα σε αυτά που είπα είναι και οι συμφωνίες προώθησης και αμοιβαίας προστασίας επενδύσεων. Και είναι διότι δημιουργούν ένα κλίμα εμπιστοσύνης, δημιουργούν ασφάλεια δικαίου και έχουν το θετικό ότι στηρίζονται στην αμοιβαιότητα. Ειδικά αυτή η Συμφωνία, όπως αναφέρθηκε ήδη, έχει γίνει από πριν και είχε υπογραφεί από το 2014. Άρα, οι διατυπώσεις είναι αυτές που υπάρχουν.

Η ενημέρωση που πήρα, κύριε Αντωνιάδη, για τα ερωτήματά σας, είναι ό,τι αναφέρει η Συμφωνία. Είναι δική μας εσωτερική νομοθεσία, που απλώς θέμα ισχύει και σε αυτή την περίπτωση. Επομένως, δηλαδή, δεν υπάρχει κάτι το ειδικό, το οποίο εισάγεται μέσω αυτής της Συμφωνίας. Σε ό,τι αφορά το ερώτημά σας για το πώς πάνε οι οικονομικές μας σχέσεις. Γενικά με το Κουβέιτ έχουμε, βεβαίως, άριστες σχέσεις. Το εμπόριο πάει καλά και είναι θετικό για την Ελλάδα. Οι επενδύσεις είναι σε χαμηλό επίπεδο και μάλιστα, τα τελευταία χρόνια, έχουμε αρκετές επενδύσεις από Ελλάδα προς Κουβέιτ. Αλλά, πάντα, μιλάμε για μικρά μεγέθη. Τελευταία, εμφανίζονται πιο πολλές οι δικές μας εκεί, παρά οι δικές τους εδώ. Αλλά, ελπίζουμε και με αυτή τη Συμφωνία να βελτιωθεί το κλίμα, όπως έχει βελτιωθεί και με τα Ηνωμένα Αραβικά Εμιράτα και με το Κατάρ. Στείλαμε μια αποστολή. Υπάρχει, δηλαδή, ένα αναζωογονημένο ενδιαφέρον από τις χώρες αυτές, για επενδύσεις στην Ελλάδα. Παρόλο που, άλλοτε με δική μας ευθύνη, άλλοτε με δική τους, άλλοτε αμοιβαία, ταλαιπωρήθηκαν και κάποιες από αυτές τις προσπάθειες.

Τώρα, θα ήθελα να αναφερθώ σε ορισμένα πράγματα που ακούστηκαν από τη Χρυσή Αυγή, που, δυστυχώς, προσβάλλουν το Κοινοβούλιο μας, το ότι ακούγονται. Διότι είναι μια ρητορική μίσους. Δεν είναι πολιτικές θέσεις αυτές. «Να μην κάνουμε συμφωνία με το Κουβέιτ, διότι είναι Άραβες, διότι είναι ισλαμιστές, διότι κ.λπ.». Και ακούσαμε, εδώ, μια ρητορική και θεωρίες συνωμοσίας κατά του ισλαμισμού, γενικά. Προφανώς, αν αύριο μιλήσουμε για μια συμφωνία με το Ισραήλ, θα ακούσουμε τα ίδια και χειρότερα, διότι ο αντισημιτισμός κ.λπ. κ.λπ. της Χρυσής Αυγής είναι γνωστός.

Προφανώς, για τη Χρυσή Αυγή, δεν πρέπει να μιλάμε με τους τούρκους. Προφανώς, δεν έπρεπε να κάνουμε τη Συμφωνία με τη Βόρεια Μακεδονία, να ομαλοποιήσουμε τις σχέσεις μας. Δηλαδή, να είμαστε μια περίκλειστη χώρα, να πεινάει ο λαός, για να μπορεί η Χρυσή Αυγή να εκπληρώνει τα φασιστικά ή τα ναζιστικά οράματά της.

Εμείς, προφανώς -και ελπίζω όχι μόνον εμείς σε αυτό-, θέλουμε τη χώρα μας ανοιχτή στον κόσμο, με σχέσεις ειρήνης και φιλίας με όλους τους λαούς και προς αυτήν την κατεύθυνση παλεύουμε. Και αυτό, βεβαίως, δεν είναι μόνο θέμα επενδύσεων και οικονομίας. Είναι ένα ευρύτερο θέμα σχέσεων πολιτικών, πολιτισμικών, διπλωματικών και οικονομικών, όμως. Κάπου πρέπει να πουλάμε τα προϊόντα μας. Από κάπου πρέπει να αγοράζουμε προϊόντα που μας λείπουν. Δεν είναι δυνατό, στον 21ο αιώνα, να ακούγονται, μέσα στο Κοινοβούλιο, φωνές μίσους, αλλά και καταδίκης της χώρας μας σε έναν απομονωτισμό που δεν υπήρξε τους τελευταίους αιώνες.

Αλλά και στο Κ.Κ.Ε., σύντροφε Συνάδελφε, υποτιμάς τη νοημοσύνη και τη δική μας και του ελληνικού λαού. Ο τρόπος, δηλαδή, που μιλάς, υποτιμάει την πραγματικότητα, στην οποία ζούμε. Οι χώρες του υπαρκτού σοσιαλισμού δεν είχαν συνθήκες να προσκαλούν ξένες επενδύσεις; Δηλαδή, το όραμα το δικό σας είναι μια χώρα που δεν συναλλάσσεται, δεν προσελκύει ξένες επενδύσεις; Τέτοιες συνθήκες, σαν αυτήν που έχουμε με το Κουβέιτ, τώρα που συζητούμε, έχει η χώρα μας υπογράψει και με τη Ρωσία και με την Κούβα και με όλους.

Η Κούβα δεν έχει ένα νόμο που προσπαθεί, με το δικό της τρόπο, στο δικό της πλαίσιο το σοσιαλιστικό, να προσελκύσει ξένες επενδύσεις; Τι έρχεσαι εδώ και καταδικάζεις και βρίζεις και συκοφαντείς και διαστρεβλώνεις;

**ΑΘΑΝΑΣΙΟΣ ΒΑΡΔΑΛΗΣ (Ειδικός Αγορητής του Κ.Κ.Ε.)*:*** *(ομιλεί εκτός μικροφώνου)* Καταρχήν, δεν βρίσαμε*.*

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης και Υπουργός Οικονομίας και Ανάπτυξης):** Εντάξει τώρα, αν αυτά τα οποία είπατε δεν ήταν ύβρεις, τι είναι;

Εν πάση περιπτώσει, εμφανίζετε μια εικόνα ότι εσείς είστε, ας πούμε, οι έντιμοι που πονάτε τις ανάγκες του λαού και όλοι οι υπόλοιποι -και ιδίως ο ΣΥ.ΡΙΖ.Α.-, το μόνο που δε τους απασχολούν είναι οι ανάγκες του λαού. Και πώς θα μειώσουμε την ανεργία, στις σημερινές συνθήκες; Υπάρχει κάποιος μαγικός τρόπος, εάν δεν βρούμε επενδύσεις και εγχώριες και ξένες; Πέρα από τα προγράμματα, τα οποία κάνουμε. Αναγνώρισε, λοιπόν, ότι υπάρχει μια πολιτική. Κάνε κριτική στην πολιτική. Εμείς δεν θεωρούμε ότι, σήμερα, οι δυνατότητες που έχουμε είναι τέτοιες που να ασκήσουμε την πολιτική που θα θέλαμε. Αλλά, μην αποδίδεις προθέσεις εκεί που δεν υπάρχουν.

Εδώ υπάρχει μια Συμφωνία τυπικού χαρακτήρα, όπως είπα. Γίνεται με διάφορες χώρες. Γίνεται και με το Κουβέιτ. Δεν είναι πανάκεια. Είναι, όμως, ένα βήμα μπροστά και βοηθάει ακριβώς στην εμπέδωση ενός τέτοιου κλίματος. Από κει και πέρα, το κάθε κόμμα έχει την πολιτική του. Τη σέβομαι αυτήν την πολιτική, αλλά όχι να ακούμε, εδώ, μαθήματα, τώρα, από τον έναν πατριδοκαπηλίας και από τους άλλους πίστης στα λαϊκά συμφέροντα.

Εν πάση περιπτώσει καταλαβαίνω ότι η Αντιπολίτευση δεν μπορεί να αναγνωρίσει τίποτα σωστό. Το ότι πήραμε μια χώρα με ύφεση, με καταστροφή του παραγωγικού ιστού, με κλείσιμο εκατοντάδων χιλιάδων επιχειρήσεων, με ανεργία στο 27% και έχουμε αλλάξει το ροή των πραγμάτων, αυτό είναι αδιάφορο για τις λαϊκές τάξεις που εκπροσωπεί το Κ.Κ.Ε.; Διότι εμείς άλλα ακούμε εκεί που πάμε. Εμείς ακούμε κριτική, αλλά ακούμε ότι και αυτά είναι θετικά, συνεχίστε, κάντε κι άλλα κ.λπ..

Επομένως, έχει δίκιο ο συνάδελφος κ. Παπαδόπουλος, που λέει, ότι εδώ έχουμε μια Συμφωνία, δεν χρειάζεται να γενικεύουμε, αλλά εφόσον γενικεύτε, εγώ τουλάχιστον λέω την απάντηση, την οποία μπορώ να έχω ως εκδήλωση και σεβασμού στο κάτω – κάτω στο Κοινοβούλιο ως χώρο διαβούλευσης και ανταλλαγής ιδεών. Πιστεύω, λοιπόν, αυτή η Συμφωνία θα ήταν καλό να ψηφιστεί από όλα τα κόμματα, πλην της Χρυσής Αυγής. Εφόσον κάποια κόμματα έχουν αντιρρήσεις, εντάξει, δεν χάλασε ο κόσμος, θα προχωρήσουμε και ελπίζω να συνεννοηθούμε στο μέλλον σε άλλα θέματα τα οποία θα έρθουν στο Κοινοβούλιο.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Τον λόγο έχει η κυρία Μπακογιάννη.

**ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ:** Συζητάτε στο Υπουργείο αύξηση της χρυσής βίζας, δηλαδή, αύξηση του ποσού της χρυσής βίζας; Επειδή η χρυσή βίζα στην Ελλάδα είναι εξαιρετικά χαμηλή και επειδή ο αριθμός των ανθρώπων που έρχονται έχει ανέβει πάρα πολύ και αρχίζει και υπάρχει ένα πολύ μεγάλο ενδιαφέρον και σε σχέση με τις υπόλοιπες χώρες είμαστε η πιο φθηνή, το οποίο είναι άδικο, υπάρχει σκέψη να αυξήσετε το ποσό για να δίνεται η χρυσή βίζα;

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης και Υπουργός Οικονομίας και Ανάπτυξης):** Μέχρι στιγμής, η σκέψη που υπήρχε και υλοποιήθηκε ως ένα βαθμό, ήταν η διεύρυνση των προϊόντων προς επένδυση. Παλιά ήταν μόνο τα ακίνητα, τώρα έχουν μπει και μια σειρά προϊόντων. Εάν υπάρχει πρόταση να αυξήσουμε το ποσό, θα το δούμε, θα το μελετήσουμε. Αυτή τη στιγμή δεν γίνεται, αλλά αν γίνει πρόταση να το δούμε.

**ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ :** Εμείς στη Νέα Δημοκρατία θεωρούμε ότι θα έπρεπε να το μελετήσουμε αυτό ως ενδεχόμενο, διότι είμαστε σε μια φάση, όπου πάρα πολύς κόσμος ενδιαφέρεται. Δεν χρειάζεται να δίνουμε τη χρυσή βίζα φθηνότερα από όλους τους υπόλοιπους ευρωπαίους.

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης και Υπουργός Οικονομίας και Ανάπτυξης):** Θα το δούμε. Ανήκει στην κατηγορία που είπα των ειδικών καθεστώτων που πρέπει κανείς να τα βλέπει διαρκώς και να τα προσαρμόζει.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Τον λόγο έχει ο κ. Βαρδαλής.

**ΑΘΑΝΑΣΙΟΣ ΒΑΡΔΑΛΗΣ (Ειδικός Αγορητής του Κ.Κ.Ε.):** Εκπλήσσομαι για την επίθεση του κ. Υπουργού, του Αντιπροέδρου της Κυβέρνησης απέναντι στο Κ.Κ.Ε. και μάλιστα, χωρίς επιχειρήματα. Εμείς ήμασταν συγκεκριμένοι, είπαμε ότι αυτή η Συμφωνία μεταξύ Ελλάδας και Κουβέιτ εντάσσεται σε ένα γενικότερο πλαίσιο προσέλκυσης επενδύσεων. Δεν το αμφισβήτησε. Λέμε, ότι και η σημερινή Κυβέρνηση, πέρα από αυτού του είδους τις Συμφωνίες, έχει κάνει και μια σειρά άλλες δράσεις, τις περισσότερες τις ανέφερε, τις έχω πει κι εγώ στην ομιλία μου, για να διευκολύνει την κερδοφορία των επιχειρηματικών ομίλων. Ούτε αυτό το αμφισβήτησε. Κάνει επίθεση στο Κ.Κ.Ε. χωρίς ένα επιχείρημα. Το μόνο που είπε, είναι αν οι σοσιαλιστικές χώρες κάποτε είχαν τέτοιου είδους σχέσεις με καπιταλιστικές χώρες και βεβαίως, είχαν. Συγκεκριμένα, θα μιλήσουμε και στην Ολομέλεια αν σας ενδιαφέρει αυτό το ζήτημα.

Το ζήτημα όμως είναι άλλο, ότι τέτοιου είδους δράσεις, τέτοιου είδους συμφωνίες, δράσεις λέω γενικότερα, που αναφέρατε κι εσείς και εγώ, υπηρετούν την κερδοφορία και συμφωνώ απόλυτα σε ένα μαζί σας, του μεγαλύτερου ποσοστού κέρδους, όχι γενικώς του κέρδους, διότι αυτό επιδιώκουν οι επιχειρηματικοί όμιλοι σήμερα και η δράση η δική σας, τους διευκολύνει σε αυτήν την κατεύθυνση. Αυτό αν έχετε με επιχειρήματα να το αντιστρέψετε, είμαστε στη διάθεσή σας να τα ακούσουμε. Όμως, δεν ακούσαμε κανένα επιχείρημα. Το δεύτερο που είπαμε, λέω γενικά σαν άξονα, δεν έχουν να κερδίσουν τίποτα μα τίποτα οι εργαζόμενοι. Ότι φόρους πάρετε από τους επενδυτές στην περίπτωση που έχουν κέρδη, θα τα δώσετε ξανά σε αυτούς είτε με φοροαπαλλαγές είτε με κίνητρα, για να ξανάρθουν να επενδύσουν. Ο λαός δεν έχει να κερδίσει τίποτα.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής) :** Πάντως, ένα είναι γεγονός ότι οι επενδύσεις φέρνουν και αύξηση στις θέσεις εργασίας και αυτό μην το ξεχνάμε.

**ΙΩΑΝΝΗΣ ΔΡΑΓΑΣΑΚΗΣ (Αντιπρόεδρος της Κυβέρνησης και Υπουργός Οικονομίας και Ανάπτυξης):** Δεν υπάρχει ούτε επίθεση, απλώς στην Ολομέλεια πιστεύω θα μας εξηγήσει εάν το Κ.Κ.Ε. είναι γενικά κατά της προσέλκυσης ξένων επενδύσεων ή είναι κατά της προσέλκυσης ξένων επενδύσεων σήμερα. Αυτό, αν μπορέσετε στην Ολομέλεια, δεν πειράζει.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Με βάση τις τοποθετήσεις των Εισηγητών και των Ειδικών Αγορητών το σχέδιο νόμου του Υπουργείου Οικονομίας και Ανάπτυξης «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης του Κράτους του Κουβέιτ για την προώθηση και αμοιβαία προστασία των επενδύσεων και των Ρηματικών Διακοινώσεων σχετικά με τη διόρθωση του άρθρου 11, παράγραφος 2 του ελληνικού πρωτότυπου κειμένου», γίνεται δεκτό επί της αρχής, επί των άρθρων και στο σύνολό του, κατά πλειοψηφία.

Στο σημείο αυτό η Πρόεδρος της Επιτροπής έκανε τη γ’ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Βράντζα Παναγιώτα, Γκαρά Αναστασία, Ζεϊμπέκ Χουσεΐν, Θεοπεφτάτου Αφροδίτη, Καματερός Ηλίας, Καρακώστα Εύη, Καφαντάρη Χαρά, Τριανταφυλλίδης Αλέξανδρος, Ουρσουζίδης Γεώργιος, Παπαδόπουλος Νικόλαος, Σηφάκης Ιωάννης, Σιμορέλης Χρήστος, Συρμαλένιος Νικόλαος, Τσιρώνης Ιωάννης, Αντωνιάδης Ιωάννης, Κόνσολας Εμμανουήλ, Μπακογιάννη Θεοδώρα (Ντόρα), Στύλιος Γεώργιος, Βαρδαλής Αθανάσιος, Γεωργιάδης Μάριος και Αμυράς Γεώργιος.

Τέλος και περί ώρα 19.35’ λύθηκε η συνεδρίαση.

**Η ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΧΑΡΑ ΚΑΦΑΝΤΑΡΗ ΜΑΡΙΟΣ ΚΑΤΣΗΣ**